เห็นช่วงนี้รีวิวกันเยอะเลยตามมาทานบ้าง ร้านอยู่ในตัวเมืองชล แถวๆตลาดหน้าเก๋ง ด้วยความที่ไม่ใช่คนพื้นที่เลยแอบหลงทางนิดหน่อย เพราะทางเข้าเป็นซอยเล็กๆ ไม่สามารถบอกทางหรือแนะนำได้เพราะตอนนั้นไปตามกูเกิ้ลแมพแบบมั่วๆ

เที่ยงวันพระอาทิตย์กลางหัวเดือนเมษาเป็นวันที่อากาศร้อนมากๆ เราจอดรถค่อนข้างไกลจากร้าน เลยเดินกันเหงื่อท่วม พอมาถึงร้านคนค่อนข้างเยอะ ร้านก็เป็นร้านเล็กๆห้องแถว มีโต๊ะไม่เยอะ ไปกัน 4 คนก็สั่งแบบราดข้าวมาคนละอย่าง

ได้แก่ กั้งกระเทียม กั้งกะเพรา กะเพราปู และทะเลผัดผงกะหรี่ ทุกจานได้เนื้อมาเน้นๆ กั้งเป็นตัวๆ ปูเป็นชิ้น กุ้ง ปลาหมึกมาเต็ม รสชาติก็โอเค กั้งกระเทียมรสอ่อนไปหน่อย กะเพราก็เผ็ดได้ใจ ผัดผงกะหรี่อร่อยและดูจะคุ้มที่สุด เนื้อกั้งอร่อยจริง สำหรับเรา เราว่าให้น้อยไปกินไม่อิ่ม แต่ก็อาจจะด้วยราคาเท่านี้ด้วยแหละมั้ง จานละ 100 บาท ถ้าเป็นทะเลจานละ 150 บาท

หักคะแนนที่ร้านร้อนมาก ไม่มีที่ดูดควัน และรอค่อนข้างนาน ตอนเราไปประมาณครึ่งชม.ได้ เพราะรับ order มั่วไปหมด คนรู้จักแวะมาก็ลัดคิวให้ บางโต๊ะมาทีหลัง เอ๊ะ ทำไมได้ก่อน แอบโมโหหิวนิดนึง